Oznámenie Komisie - Rozvíjanie politiky EÚ v oblasti civilného letectva vo vzťahu k Brazílii /* KOM/2010/0210 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 5.5.2010 KOM(2010)210 v konečnom znení OZNÁMENIE KOMISIE Rozvíjanie politiky EÚ v oblasti civilného letectva vo vzťahu k Brazílii OZNÁMENIE KOMISIE Rozvíjanie politiky EÚ v oblasti civilného letectva vo vzťahu k Brazílii 1. Úvod 1.1 Medzinárodnú leteckú dopravu tradične upravujú dvojstranné dohody o leteckých službách medzi jednotlivými štátmi. Od roku 2003 však Európska únia (EÚ) začala uplatňovať spoločnú vonkajšiu politiku v oblasti letectva s vybranými tretími krajinami. Ako sa uvádza v oznámení Komisie o „Rozvoji programu vonkajšej politiky Spoločenstva v oblasti letectva“[1], cielené dohody medzi EÚ a určitými tretími krajinami budú mať značný význam tým, že prinesú nové hospodárske príležitosti otvorením trhov a podporou investičných príležitostí. Ďalej tieto dohody budú najlepším spôsobom na zabezpečenie spravodlivej hospodárskej súťaže a vysokých noriem bezpečnosti, bezpečnostnej ochrany a ochrany životného prostredia podporovaním spolupráce v oblasti právnych predpisov. Európska komisia preto navrhla začať cielené rokovania s úmyslom dosiahnuť komplexné dohody o leteckej doprave s vybranými kľúčovými partnermi vo všetkých oblastiach sveta, aby posilnila perspektívu podpory európskeho priemyslu a aby zaistila spravodlivú hospodársku súťaž, a zároveň s cieľom zreformovať medzinárodné civilné letectvo. 1.2 Vzhľadom na 4,4 milióna pasažierov ročne, ktorí cestujú medzi EÚ a Brazíliou[2], a vysokú mieru rastu leteckej premávky medzi EÚ a Južnou Amerikou[3] je Brazília silným kandidátom na uzavretie dohody novej generácie o leteckej doprave na úrovni EÚ. Nedávno sa medzi EÚ a Brazíliou vyvinula silná spolupráca v oblasti civilného letectva: - Na začiatku roku 2009 sa dosiahla dohoda medzi EÚ a Brazíliou o určitých aspektoch leteckých služieb („horizontálna dohoda“)[4]. - V decembri 2009 sa medzi EÚ a Brazíliou začali rokovania o dvojstrannej dohode o bezpečnosti civilného letectva[5]. - V dňoch 24.-26. mája 2010 sa v Riu de Janeiro uskutoční v spolupráci s brazílskym leteckým úradom samit EÚ-Latinská Amerika pre civilné letectvo. 1.3 Brazílska vláda informovala Komisiu o svojom želaní začať komplexné rokovania s EÚ o leteckej doprave s cieľom nahradiť existujúce dvojstranné dohody o leteckých službách medzi členskými štátmi a Brazíliou a zriadiť modernizovaný regulačný rámec, ktorý by zjednodušil nárast leteckých služieb pred konaním Svetového pohára FIFA v Brazílii v roku 2014, a pred Olympijskými hrami v Riu de Janeiro v roku 2016. 1.4 Dohoda s Brazíliou o postupnom otváraní prístupu na trh by priniesla hospodárske výhody leteckým dopravcom, letiskám, cestujúcim, odosielateľom, odvetviu cestovného ruchu a vôbec hospodárstvu EÚ aj Brazílie. Podľa hospodárskej štúdie, ktorá sa uskutočnila v mene Komisie, by otvorenie trhu leteckej dopravy medzi EÚ a Brazíliou mohlo predstavovať prínos pre spotrebiteľov 460 miliónov EUR ročne[6]. Rovnako dôležitý je fakt, že by sa tým podstatne zreformoval regulačný rámec, ktorým sa riadia letecké služby medzi EÚ a Brazíliou. Komisia preto odporúča, aby Rada splnomocnila Komisiu rokovať v mene EÚ o komplexnej dohode o leteckej doprave s Brazíliou zameranej na postupné otváranie trhu a vysokú úroveň spolupráce v oblasti právnych predpisov. Rozšírená spolupráca v oblasti právnych predpisov by zaručila spravodlivú hospodársku súťaž a rovnaké možnosti pre všetkých leteckých dopravcov. Spolupráca v oblasti právnych predpisov by okrem iného mala viesť k značnému poklesu nákladov pre odvetvie letectva EÚ. 2. EXISTUJÚCI RÁMEC PRE LETECKÚ DOPRAVU MEDZI EÚ A BRAZÍLIOU 2.1 Dvojstranné dohody o leteckých službách medzi členskými štátmi a Brazíliou V súčasnosti sa obchodná letecká doprava medzi Brazíliou a EÚ riadi pätnástimi dvojstrannými dohodami o leteckých službách. Momentálne neexistuje žiadny právny základ pre letecké služby medzi Brazíliou a ostatnými dvanástimi členskými štátmi. Existujúce dohody o leteckých službách medzi EÚ a Brazíliou neumožňujú leteckým spoločnostiam, letiskám, cestujúcim ani odosielateľom, aby plne využívali výhody otvorených trhov. Všetky dohody obmedzujú počet letov týždenne a týka sa to najmä letovej prevádzky medzi EÚ a São Paulo. Dohody navyše obmedzujú práva na spoločné označovanie liniek a práva prepravovať náklad alebo cestujúcich medzi Brazíliou a tretími krajinami. Okrem toho medzi dvojstrannými dohodami existujú značné odchýlky, čo vedie k rôznorodosti pravidiel, ktorými sa riadia letecké služby medzi EÚ a Brazíliou. Napríklad vzájomne poskytnuté prepravné práva sa pohybujú v rozmedzí od dvoch letov týždenne do ôsmich letov týždenne. Rozdiely v dvojstranných dohodách o leteckých službách medzi členskými štátmi a Brazíliou vedú k nerovnosti príležitostí pre letecké spoločnosti EÚ. Rámec pre leteckú dopravu v Brazílii 2.2 Vzhľadom na svoju zemepisnú polohu je Brazília štvrtým najvýznamnejším vnútorným trhom leteckej dopravy na svete[7]. Po príchode nízkonákladových dopravcov sa od roku 2003 do roku 2008 objem vnútorného trhu takmer zdvojnásobil. Najväčšia letecká spoločnosť na vnútornom i medzinárodnom trhu je TAM a po nej nasleduje nízkonákladový dopravca Gol. TAM je v súčasnosti jediným brazílskym dopravcom, ktorý prevádzkuje lety do Európy. Letecké spoločnosti EÚ prepravujú 78 % pasažierov a 85 % nákladovej tonáže priamymi letmi medzi EÚ a Brazíliou[8]. 2.4 Vlastníctvo brazílskych leteckých spoločností zahraničnými leteckými spoločnosťami sa v súčasnosti obmedzuje na 20 %. V novembri 2009 brazílsky senát schválil zákon na zvýšenie hranice pre vlastníctvo zahraničnými leteckými spoločnosťami na 49 %. 2.5 Právne predpisy leteckej dopravy v Brazílii sú silne ovplyvňované Národným úradom civilného letectva (ANAC) zriadeným v roku 2006 a prepojeným s ministerstvom obrany. Manažment letovej prevádzky spadá pod kontrolu brazílskych vzdušných síl. Brazílske letiská má na starosti Infraero patriaci pod ministerstvo obrany. Hlavné medzinárodné letisko, São Paulo-Guarulhos, je vážne preťažené. Brazília rozmýšľa nad udelením koncesií na letiská s cieľom urýchliť zlepšenie infraštruktúry. 3. POTENCIÁLNE VÝHODY KOMPLEXNEJ DOHODY O LETECKEJ DOPRAVE MEDZI EÚ A BRAZÍLIOU 3.1 Ďalšie posilňovanie strategického partnerstva medzi EÚ a Brazíliou V roku 2007 sa Brazília a EÚ dohodli na vybudovaní strategického partnerstva[9]. Brazília je pre EÚ dôležitým partnerom, s ktorým ju spájajú nielen úzke historické, kultúrne a obchodné väzby, ale aj to, že spoločnými silami dokážu lepšie a rozhodnejšie riešiť mnohé globálne problémy, napríklad zmeny klímy a iné. Brazília predstavuje nielen desiate najväčšie hospodárstvo na svete, ale je aj desiatym najväčším obchodným partnerom EÚ. Brazília zaznamenala hospodársky rast dokonca aj počas svetovej hospodárskej krízy v rokoch 2008-2009 a existuje všeobecná zhoda, že brazílske hospodárstvo stelesňuje obrovský potenciál. EÚ zaznamenáva prebytok obchodnej bilancie v dopravných službách v hodnote viac ako 700 miliónov EUR[10]. Letecká doprava medzi EÚ a Brazíliou je podporovaná cestovným ruchom aj podnikaním a osobnými výmenami. Posilnenie leteckých dopravných liniek medzi EÚ a Brazíliou bude hlavným prvkom na zjednodušenie obchodu, investícií, cestovného ruchu a osobných výmen s jedným z našich strategických partnerov. 3.2 Hospodárske výhody otvorenia trhov leteckej dopravy medzi EÚ a Brazíliou Vyššie uvedená hospodárska štúdia ukázala, že eventuálna dohoda o leteckej doprave s Brazíliou by priniesla značné hospodárske výhody: - Odstránenie obojstranných kapacitných a frekvenčných obmedzení by umožnilo leteckým spoločnostiam rozšíriť ich služby v súlade s dopytom cestujúcich. V súčasnosti viaceré letecké spoločnosti EÚ využívajú maximum dostupných prepravných práv, najmä do a zo São Paula. - Odstránenie riadenia cien by malo osoh pre cestujúcich, pretože by sa zaviedla väčšia cenová konkurencia. - Odstránenie obmedzení spoločného označovania liniek by umožnilo leteckým spoločnostiam ponúkať ich pasažierom širšiu sieť prepojení. - Odstránenie obmedzení počtu určených leteckých spoločností by umožnilo novým subjektom zaviesť nové služby medzi EÚ a Brazíliou. - Pre trh nákladnej prepravy medzi EÚ a Brazíliou by bol podstatným prínosom otvorenejší regulačný rámec. Medzi EÚ a Brazíliou sa ročne prepraví 250 000 ton nákladu. Služby nákladnej prepravy sú obmedzené nedostatkom prepravných práv na prevádzkovanie dopravy medzi Brazíliou a tretími krajinami a nedostatkom práv na prevádzkovanie intermodálnej dopravy. - Potenciálna recipročná liberalizácia investičných pravidiel by sprístupnila leteckým spoločnostiam viac zahraničného kapitálu a investorom by umožnila investovať do atraktívnych leteckých spoločností na iných trhoch. - Znížením nákladov na podnikanie by sa znížili prevádzkové náklady leteckých spoločností, čím by sa v konečnom dôsledku zvýhodnili ceny pre používateľov leteckých spoločností, t.j. cestujúcich a odosielateľov. V štúdii sa odhaduje, že otvorenie trhov leteckej dopravy medzi EÚ a Brazíliou by mohlo predstavovať prínos pre spotrebiteľov 300-460 miliónov EUR ročne[11]. 3.3 Prínos spolupráce s Brazíliou v oblasti právnych predpisov na úrovni Európskej únie Prínos rokovaní s Brazíliou o leteckej doprave na úrovni Európskej únie nie je ani zďaleka obmedzený na hospodárske výhody otvorenia trhov leteckej dopravy. Zásada reciprocity je v brazílskom leteckonavigačnom kódexe a osobitných zákonoch a nariadeniach v oblasti letectva veľmi dôležitá. Poskytuje dobrý právny základ na zabezpečenie vzájomných výhod v modernizovanom regulačnom rámci medzi Európskou úniou a Brazíliou. Prvky spolupráce v oblasti právnych predpisov v dohode o leteckej doprave na úrovni Európskej únie vo výraznej miere presahujú to, čo by sa mohlo urobiť na bilaterálnej úrovni. Dôležitým bodom dohody o leteckej doprave na úrovni Európskej únie bude posilnenie spolupráce s Brazíliou s cieľom vyriešiť problém nepriaznivého vplyvu leteckej dopravy na životné prostredie a zároveň prispieť k celosvetovému úsiliu zmierniť nepriaznivý vplyv leteckej dopravy na zmenu klímy. Vzhľadom na záujem Brazílie o biopalivá by takáto spolupráca mohla zahŕňať ďalší rozvoj udržateľných biopalív, ktoré znižujú vplyv leteckej dopravy na zmenu klímy. Brazília je aj prirodzeným kandidátom na rozvoj „zelených letov“ prostredníctvom inovácie manažmentu letovej prevádzky do EÚ a z EÚ. Posilnená spolupráca zameraná na bezpečnosť leteckej dopravy, zjednodušovanie postupov a letiskovú politiku by mohla prispieť k zníženiu nákladov leteckých spoločností, letísk aj odosielateľov. Na základe dohody by sa zriadil spoločný výbor poverený monitorovaním implementácie tejto dohody. Takýto spoločný výbor je vynikajúcim mechanizmom na spoločné riešenie akýchkoľvek problémov v oblasti leteckých služieb medzi EÚ a Brazíliou. Mnoho týchto problémov by sa veľmi ťažko riešilo v rámci konzultácií na základe dvojstranných dohôd o leteckých službách. 4. ZÁVERY: PODSTATNÉ VÝHODY BUDÚCEJ DOHODY O LETECKEJ DOPRAVE MEDZI EÚ A BRAZÍLIOU 4.1 Brazília vyjadrila svoj záujem začať rokovania s EÚ o komplexnej dohode o leteckej doprave. EÚ by mala priaznivo reagovať a usilovať sa o využitie záujmu Brazílie. Modernizovaný rámec leteckej dopravy medzi EÚ a Brazíliou by ponúkol významné nové obchodné príležitosti pre letecké spoločnosti a letiská EÚ na základe rovnakých podmienok hospodárskej súťaže. Európsky priemysel požiadal inštitúcie EÚ, aby v roku 2010 začali s Brazíliou komplexné rokovania o leteckej doprave s cieľom podporiť oživenie leteckej premávky v období po svetovej hospodárskej a finančnej kríze[12]. Posilnenie väzieb v oblasti leteckej dopravy by okrem toho ešte viac posilnilo strategické partnerstvo medzi EÚ a Brazíliou. 4.2 Rokovania s Brazíliou o komplexnej dohode o leteckej doprave by sa zamerali na postupné otváranie prístupu na trh a investičné príležitosti. Výsledná dohoda by viedla k nastoleniu rovnakých práv a príležitostí pre leteckých dopravcov Spoločenstva na základe súdržného právneho rámca s čo najotvorenejším prístupom na trh a čo najprísnejšími regulačnými normami. Okrem toho by táto dohoda prispela k vytvoreniu nových trhových príležitostí medzi Brazíliou a tými členskými štátmi, ktoré v súčasnosti nemajú žiadny právny základ pre obchodnú leteckú dopravu z Brazílie a do Brazílie. Z nedávnej štúdie vypracovanej v mene Komisie vyplýva, že dohoda by znamenala nielen výrazný hospodársky prínos z otvorenia trhov medzi EÚ a Brazíliou, ale prínos by takisto spočíval v zriadení spoločného výboru, ktorý by prerokúval a riešil otázky týkajúce sa podnikania v súvislosti s leteckými službami medzi EÚ a Brazíliou, a v úzkej spolupráci v oblasti právnych predpisov vo všetkých oblastiach civilného letectva. 4.3 Dohoda o leteckej doprave medzi EÚ a Brazíliou by posilnila prísne normy bezpečnosti, bezpečnostnej ochrany a ochrany životného prostredia v rámci leteckých služieb. V oblasti leteckej bezpečnosti sa v súčasnosti rokuje o zvláštnej dohode, ktorej cieľom je nadviazať úzku spoluprácu v oblasti právnych predpisov, a predovšetkým vzájomné uznávanie zistení týkajúcich sa osvedčovania v oblasti leteckej bezpečnosti a environmentálnej kompatibility. Dohoda musí byť v zhode so záväzkom EÚ pre trvalo udržateľný rozvoj dopravy. Je dôležité, aby dohoda neobmedzovala možnosť EÚ uplatňovať právne a hospodárske nástroje na zmierňovanie škodlivých vplyvov leteckej dopravy na zmenu klímy. Práve naopak, dohoda by mala byť zameraná na úzku spoluprácu s cieľom zmierniť škodlivé vplyvy na zmenu klímy. Brazília by sa mala podporiť v rozvoji a implementácii opatrení, ktoré sa zaoberajú dosahom leteckej dopravy na životné prostredie a klímu. Tieto opatrenia by mohli zahŕňať trhové opatrenia, ako napr. obchodovanie s emisiami alebo iné formy emisných kreditov a opatrení. Dané odvetvie v EÚ aj v Brazílii by malo prospech z užšej spolupráce regulačných orgánov v rôznych oblastiach civilného letectva. Takáto spolupráca v oblasti právnych predpisov je dosiahnuteľná len na úrovni Európskej únie. 4.4 Na základe vyššie uvedených skutočností Komisia odporúča, aby Rada splnomocnila Komisiu na otvorenie rokovaní s Brazíliou s cieľom uzatvoriť komplexnú dohodu o leteckej doprave. Komisia bude úzko spolupracovať s členskými štátmi a všetkými príslušnými zainteresovanými stranami na ďalšom rozvíjaní a dosahovaní cieľov stanovených v rokovacích smerniciach. [1] KOM(2005) 79 v konečnom znení z 11.3.2005. [2] Zdroj: Eurostat. [3] Podľa prognózy celosvetového trhu spoločnosti Airbus na obdobie 2009 až 2028 sa očakáva, že letecká premávka medzi Európou a Južnou Amerikou vzrastie o 5,7 % ročne, čo je podstatne vyššia hodnota ako priemerná svetová miera rastu, ktorá predstavuje 4,7 %, a zároveň hodnota porovnateľná s predpokladaným vzrastom premávky medzi Európou a Indiou. [4] KOM(2009) 411 v konečnom znení z 3.8.2009. Rada povolila podpísanie tejto dohody 9.10. 2009. [5] Rada povolila Komisii začať uvedené rokovania rozhodnutím z 9.10.2009. [6] Booz & Co, The Economic Impacts of Opening Aviation Markets between the EU and Brazil, June 2009 (Booz & Co, Hospodársky vplyv otvorenia trhu leteckej dopravy medzi EÚ a Brazíliou, jún 2009). (http://ec.europa.eu/transport/air/international_aviation/country_index/study_brazil_EN) [7] Zdroj: World Air Transport Statistics (Svetové štatistiky leteckej dopravy), 51. vydanie. [8] Zdroj: ANAC, Anuário do Transporte Aéreo 2008. [9] KOM(2007) 281 v konečnom znení. [10] Zdroj: Eurostat. [11] Čísla sa obmedzujú na osobnú leteckú dopravu a priamy vplyv liberalizácie na spotrebiteľský prebytok a nezahŕňajú nepriame ani vyvolané hospodárske výhody. [12] ACI Europe, Obnovená výzva na prijatie konkurencieschopných nápravných opatrení, november 2009.